Albert Naur
Albert Naur, 1889-1973, dansk maler. Far til datalogen Peter Naur. Bortset fra studieophold i Paris 1912-13 og 1913-14 var Albert Naur autodidakt med debut på Kunstnernes Efterårsudstilling i 1912. Inspireret af fransk kunst malede han i en ekspressiv, kubistisk præget udtryksform, fx Zeus og Danaë (1914, Aarhus Kunstmuseum).
Senere værker, især landskaber, portrætter og blomsterbilleder, viser et mere bredt anlagt, naturalistisk formsprog. Albert Naur var medstifter af Grønningen i 1915, og han udsmykkede bryllupssalen i Aarhus Rådhus (1943).